Abid Raja har ikke fått visum til India
I går skulle den tidligere advokaten, samfunnsdebattanten og Venstre-politikeren Raja ha begynt i den nye jobben i New Delhi. Raja skal behandle søknader fra indere om visum til Norge. Men nå er 36-åringen i knipe.Visumsøknaden ble sendt i mars i år. Raja bekrefter at indiske myndigheter ikke har svart på søknaden for ham og familien. Siden delingen i 1947 har det vært en pågående konflikt mellom India og Pakistan som flere ganger har blusset opp til krig. - Er det din pakistanske bakgrunn som indiske myndigheter reagerer på? - Jeg er en brun nordmann med foreldre som innvandret. Både jeg og min kone er født i Norge og har hatt hele vår oppvekst her i landet. Våre tre barn kjenner bare den norske virkeligheten. Jeg er ansatt og sikkerhetsklarert av Norge til å utføre den ærefulle jobben som ambassadesekretær i verdens største demokrati. Jeg håper virkelig ikke politiske føringer ligger bak at visum hittil ikke er kommet, sier Raja.Bilen, en Volvo XC 90 D5, er solgt, huset er utleid, kona har sagt opp jobben som psykolog, og de tre barna har gått på engelskkurs i regi av UD for å forberede seg på sin nye hverdag. - Så dette påvirker min familie. Vi vet ikke når vi får visum sier Raja. UD avfeide den politiske problemstillingen da Raja ble tilbudt jobben i desember i fjor. - I forhold til en visumstilling vil ikke en nordmann med pakistansk bakgrunn møte problemer i India, slik vi vurderer det. Slike utenrikspolitiske vurderinger er ikke sentrale for denne type stillinger, sa leder Lars Andersen, for Utenriksdepartementets (UD) rekrutteringsavdeling i desember 2011 til VG Nett. UD opplyser på sine hjemmesider på internett at for visum er, «standard saksbehandlingstid ... seks arbeidsdager. Nordmenn som ikke er etnisk norske må påregne fem ekstra behandlingsdager.» - Det er andre regler for nordmenn som skal jobbe i India. Raja har ikke fått visum. Han tiltrer så fort det er i orden. Vi følger opp dette på vanlig måte overfor indiske myndigheter, sier kommunikasjonssjef Ragnhild Imerslund i UD.Førstesekretær og informasjonsansvarlig, P. Balachandaran, ved Indias ambassade vil ikke kommentere saken. Raja har sine røtter fra Pakistan. Han var på annenplass på Akershus Venstres liste for stortingsvalget i 2009, og ble etter valget vararepresentant på Stortinget. I 2010 fikk han tildelt Fritt Ords høyeste pris for sitt arbeid.
Abid Raja (36) har ikke fått visum til India for å jobbe som visumattaché.